**Ef. 6:23**

**“Vrede kenmerk God se kinders.”**

*Andries Burger, GK Pinetown, 10 Februariee 2019*

Kinders **OPNEEM**

Paulus begin elke een van sy briewe so, en hy sluit heelwat daarvan ook so af – met God se seën van vrede:

Spesifiek hier in sy brief aan die gemeente in Efese:

Ef. 1:1,2 *“Aan almal in Efese (en in die kerk van alle eeue en plekke, ook ons hier) wat aan God behoort en in Christus Jesus glo. 2Genade en vrede vir julle van God ons Vader en die Here Jesus Christus!”*

Ef. 6:23,24 *“Vrede vir die broers (en susters), en liefde en geloof, van God die Vader en die Here Jesus Christus! 24Die genade sal by almal wees wat vir ons Here Jesus Christus met ŉ onverganklike liefde liefhet.”*

Vrede is ŉ baie bekende woord van toeka se tyd tot nou toe.

Party van ons sal die Hebreeuse woord in die Ou Testament herken – die Jode gebruik dit vandag nog steeds as ŉ groet, baie Christene gebruik dit ook – “Shalom”.

Wat word bedoel met die woord “vrede”, wat beteken dit?

Meeste mense sal sê “vrede” beteken dat daar nie konflik of ŉ bakleiery is nie – en natuurlik is hulle reg. Wanneer mense kwaad is vir mekaar – dan moet hulle vrede maak. As die oorlog verby is, dan is daar weer vrede. So word dit baie keer in die Bybel gebruik.

Maar vrede kan ook voorspoed beteken, goeie gesondheid, om sonder angstigheid en vrees in hierdie lewe rustig te wees en vrede te hê met almal en alles om jou.

Vrede binne jou lyf sonder siekte en kwale, vrede met genoeg kos en vrede met beskutting teen reën en koue, vrede met bewaring teen onheil en misdaad.

Jy sou kon sê dat die ideale voorbeeld van iemand wat vrede het, was Adam en Eva in die paradys voor die sondeval.

Ja, by dit alles het hulle vrede met God gehad.

Die dieper betekenis van vrede is baie meer as die afwesigheid van moeilikheid, dit is iets soos wat oorspronklik voor die sonde “normaal” sou gewees het. Die normale toestand soos God dit aanvanklik bedoel en gemaak het.

Ek wil sê volmaakte vrede is wanneer jy self weer “paradys-normaal” is wat in “paradys-normale” omstandighede lewe.

In harmonie met jouself, met die natuur, met ander mense –

en veral ook in harmonie met God.

Dit is om vry te wees van angstigheid en benoudheid, sonder beswaardheid, kommer, woede, en onsteltenis;

dit is om kalm te wees en rustig, onverstoord in vaste vertroue en absolute sekerheid van God se versorging, sy beskerming, sy liefde, sy bewaring en sy verlossing;

dit is om presies te weet wat God wil en om dit dan presies te doen;

dit is sonder enige selfgerigtheid maar net gerig op God en sy eer en

om sy opdragte en op ander en almal om jou aan wie jy God se liefde en versorging uitleef.

Kan jy jou Adam en Eva se gemoedstoestand voorstel voor die sondeval toe God nog gereeld in die aandwindjie saam hulle in die tuin gewandel het?

Dit is volmaakte vrede.

Maar sedert die rebellie van die duiwel teen God, en die mens se naloop daarvan in ons sonde, is ons vrede daarmee heen en ware en volhoubare vrede bly ŉ onbevredigde begeerte.

Die mens se soek daarna is sonder weerga:

Dink maar aan die dringende ywer en toewyding van baie gelowe en lewensfilosofieë om dit met ŉ goeie lewe en gehoorsaamheid en innerlike krag na te jaag.

Menslik gesproke lyk dit asof party naby daaraan kom – dit lyk vir my nogal of die monnike in Tibet nogal vrede ken.

Maar dit is in hierdie lewe wat by die dood van ons liggaam eindig – wat dan?

Ander weer bring duidelik net angstigheid en geen sekerheid nie.

Baie mense probeer vrede bekom deur geld – en dit lyk soms asof hulle daarin slaag...

Om vir hulle ŉ omgewing te koop sonder invloed van ander mense wat hulle vrede sou kon steur, die beste mediese sorg, hulle reis in weelde afsondering en bly daar waar die “vredeloses” hulle nie kan steur nie.

Maar ook dit is net ŉ skynvrede wat tydelik bly – kyk hoe verdwyn dit voor ernstige siekte, natuurrampe, mark ineenstortings en uiteindelik die dood.

Party soek vrede in ontvlugting van die werklikheid deur die bedwelming van alkohol en ander dwelms, ontvlugting in ŉ passievolle najaag van plesier en genot.

Gee maar kans en sien hoe kortstondig dit is – hulle moet aanhou en aanhou want die effek werk uit en dan moet hulle al meer en meer daarvan doen ... en steeds bly dit maar net tydelike ontvlugting; en die onvrede daarna word net erger.

Dis verbasend hoe kortsigtig en dwaas party mense is.

In tipiese soeke na onmiddellike bevrediging doen hulle dinge wat vrede nie bevorder nie, maar dit juis kelder.

Hoeveel vrede vernietig ons deur ongesonde dinge te eet en te drink en in te asem?

Hoeveel vrede gaan verlore deur buite-egtelike verhoudings?

Noem maar die sondes van ons samelewing en ook jou eie lewe op –

en besin dan oor watter impak dit het om jou en ander se vrede.

Waarin of by wie soek ek en jy die vrede van totale harmonie?

Meet dit aan die Woord en sien of jy nie ook maar by dieselfde plek uitkom as die skrywer van die Prediker boek nie – alles tevergeefs, alles ŉ gejaag na wind.

Daar is net een bron van ware, volhoubare, volledige en volmaakte vrede – God self.

In die eerste drie hoofstukke van hierdie brief het Paulus uitgespel wat God alles gedoen het sodat ons sy vrede kan hê:

Hy het ons uitgekies uit genade (1:4; 2:8)– worsteling met sonde kan nie jou vrede van verslossing steel omdat jy dit nie verdien nie, want God het jou juis uit genade gekies.

Deur Jesus se bloed is ons verlos en is ons oortredinge vergewe (1:7) – ou sonde kan nie meer ŉ gelowige se vrede steel nie.

God het ons wat dood was weens ons oortredings, saam met Christus lewendig gemaak en ŉ plek in die hemel gegee(2:5,6) – ons liggaam sal wel nog sterf om later weer opgewek te word in heerlikheid, maar ons gees lewe reeds vir ewig saam en in Christus en kan daarom nie weer sterf nie. Selfs die dood kan nie meer ŉ gelowige se vrede steel nie.

Ons was voorheen vêr van God maar nou het ons vrye toegang tot Hom deur Jesus Christus (2:18).

Deur ons wat ver was van God met Hom te versoen, het Hy ook versoening gebring tussen ons en ander wat ook vêr van hom was. Vrede met God bring nou ook versoening en vrede met ander gelowiges uit elke stam, ras en taal. (2:15-19)

Jesus het die wet en al sy bepalings opgehef (2:15) sodat selfs die wet ons nie meer ons vrede kan ontneem nie.

God gee nog steeds gawes (herders en leraars) wat ons kan toerus (4:11) sodat ons mekaar kan opbou (4:16).

Kom jy hieruit agter wie die bron van vrede is?

Vrede kom na versoening, en versoening met God kom slegs en alleen maar deur Jesus Christus. Dis waarom die Heilige Gees vir Paulus inspireer om dit presies netso te skryf in 2:14, *“Christus is ons vrede...”*

Dis wie Hy is, Hy is die Vredevors, (die Prince of Peace) soos Jesaja profeteer in Jes. 9:6.

By sy geboorte sing die engeleskaar *“vrede vir die mense in wie Hy ŉ welbehae het*”...

Die bron van volmaakte vrede is die volmaakte versoening wat Hy bewerk vir elkeen wat hulle vertroue in Hom alleen plaas.

Omdat Hy ons versoen met God, omdat God ons sy kinders in sy huisgesin maak, daarom kan ons vrede hê met God.

Omdat ons vrede het met God, daarom kan ons vrede hê met almal en alles om ons.

Maar wanneer God ons vrede gee, dan verwag Hy dat ons hierdie vrede sal lewe.

Die volmaakte vrede wat Hy in Christus aan ons gee, moet sigbaar word in ons lewens.

En hoe meer ons die vrede uitleef, hoe meer sal ons dit ervaar.

Ons het die vrede, ons moet dit leef sodat ons dit nie net vrede in teorie het nie, maar sodat ons ook praktiese vrede sal hê.

God se vrede moet nie net in die lug hang nie, ons moet dit hande en voete gee.

Hoe gee ons hande en voete aan die vrede wat ons het in Christus?

Deur te lewe soos wat dit pas by God se kinders – soos Paulus dit uiteensit in die laaste drie hoofstukke van hierdie brief aan die gemeente in Efese.

Ons moet breek met ons ou sondige begeertes en ons gees en gedagtes moet nuut word (4:23).

Ons is nou kinders van God en daarom moet ons lewe soos Christus geleef het wat sy lewe as ŉ vrywillige offer vir ons gegee het (5:2).

Ons moet elke geleentheid benut om meer te wete te kom wat die wil van die Here is en dit dan doen (5:17).

Maar hoe? vra jy.

Hoe kry mens dit reg om die duiwel se listigheid, die wêreld se verleiding en jou eie sondige natuur te oorwin?

Alleen maar deur die Heilige Gees.

Laat julle met die Heilige Gees vervul, leer Paulus is 5:18. Dit is om al meer onder die invloed van die Gees te lewe en te doen wat Hy wil, om Hom nie te bedroef nie (4:30).

Hou op om ek en self – leer by Hom uit die Woord, luister en doen dan wat jy leer.

Wees sensitief vir sy werking in jou lewe, Hy werk verskillend met elkeen van ons. Leer Hom ken in intieme en gereelde saamwees in die Bybel, gebed, saam ander gelowiges, in jou eie nadenke of meditasie.

Toets wat jy dink jy hoor aan die Woord en volg Hom dan, doen wat Hy wil.

In Gal. 5:25 skryf Paulus dat die Gees ons gedrag moet bepaal, en in 5:16 dat wanneer ons ons lewe deur die Gees laat beheers, dan sal ons nooit swig voor die begeertes van ons sondige natuur nie.

In Jer. 32 vind ons die profesie van die Here dat dit sleg sal gaan met sy volk totdat die Gees van Bo af op hulle uitgestort word, en dan sal die wat reg doen vrede hê, rus en sekerheid.

Die vrede wat Christus bewerk is ondenkbaar sonder die Heilige Gees – Vrede is deel van die vrug van die Gees – Gal 5:22, “*Die vrug van die Gees liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing.”* Die nie vrugte van die Gees asof jy een kan hê sonder die ander nie, dit kom saam in een pakkie as die vrug van die Gees.

En hoe kry jy die Gees?

Jy vra die Vader, want Jesus belowe in Luk 11:13 dat, *“die Vader sal die Heilige Gees gee vir dié wat vra.”*

Vind Hom waar Hy werk – deur sy Woord, tussen sy kinders, oral. Vra en Hy sal jou vind...

Beteken dit dan dat ons in hierdie lewe al die volmaakte vrede sal hê?

Nee, ons is nog nie terug in die paradys by God nie.

In hierdie lewe sal God se kinders swaarkry, opoffering, lyding, onsekerheid en pyn ken.

Ons sal juis vyandskap ervaar omdat ons Jesus se vrede het – in Joh. 14:27 sê Hy dat die vrede wat Hy vir ons gee is nie die wêreld se vrede is nie.

Dit is nie ŉ vrede waar alles aanvaarbaar word sodat ons tog net ten alle koste konflik moet vermy en alles maar net aanvaar nie.

Hy bedoel wat Hy sê in Mat. 10:34 dat Hy nie gekom het om vrede – die wêreldse vrede – te bring nie maar die swaard.

Dink maar aan sy vervolging, dink aan Paulus se vervolging (hy sit in die tronk as hy hierdie brief aan die Efesiërs stuur), dink aan die vervolging van Christene deur die eeue, en vandag nog steeds – daar ver, maar ook hier tussen ons.

Maar hierdie konflik blus nie die ware vrede wat Christus bring nie – nie by Jesus nie, nie by Paulus wat juis verlang om deel te kan hê aan Jesus se lyding.

Hierdie wêreldse konflik spoor self ons liefde en vrede aan – lees maar die getuienis van die martelare en vervolgde kerk.

So sal dit ook nie die vrede steel wat ek en jy in Christus het nie.

Selfs in die allerdiepste beproewing sal ons vrede kan hê soos wat ons in Fil. 3:7 lees, *“6Moet oor niks besorg wees nie, maar maak in alles julle begeertes deur gebed en smeking met danksegging aan God bekend. 7En die vrede van God wat alle verstand te bowe gaan, sal oor julle harte en julle gedagtes die wag hou in Christus Jesus.”*

Selfs in hierdie lewe en in die ergste beproewing kan God se kinders vrede hê – al is dit chaos om hulle.

Selfs in die grootste hartseer wat sy lewe verskeur, kan ŉ ouer vrede hê daarmee dat sy liefdevolle vrede-gewende Vader sy kind laat sterf het.

Kan ŉ vrou van God se liefde en vrede getuig wanneer haar man en kinders deur terroriste vermoor is.

Kan ŉ boer met trane in sy oë langs sy skape wat van dors vrek smeek om reën sonder om opstandig te wees tenoor die Here.

Die Here gee vrede wat ons nie kan verstaan of verklaar nie – selfs in hierdie aaklige lewe aan die duskant van ons graf.

O, maar eendag...

Eendag sal God se kinders,

“almal wat aan God behoort en in Christus Jesus glo” (1:1);

almal “wat vir ons Here Jesus Christus met onverganklike liefde liefhet” (6:24),

eendag sal ons volmaakte vrede hê. In gees en in ons nuwe vlees.

Saam met God by die boom van die lewe wat twaalf keer per jaar vrugte dra (Op 22:2)

Ek wil afsluit deur jou te wys daarop dat dit nie nou maar net “ou Paulus” is wat ŉ wens uitspreek dat ons vrede sal hê nie.

Dit is ŉ gesagvolle uitspraak op gesag van Jesus Christus wat Hom as boodskapper stuur, op gesag van die Heilige Gees wat die Woorde inspireer wat Paulus in sy styl en op sy manier skryf.

Dit is God self wat sy vrede uitspreek of beveel oor elke kind in sy huisgesin.

Ek smeek jou om dit nie in die wind te slaan en te verwerp nie, gryp dit met aanvaarding aan met jou hele wese.

Glo in Jesus Christus,

wees lief vir Hom met ŉ onverganklike liefde, liewer as vir enigiets en enigiemand anders,

en leef dan in sy vrede.

Nie net eendag nie, nou al in alle omstandighede, sy onbegryplike vrede wat alle verstand te bowe gaan.

Vrede vir jou ...

Amen